Document ID: 32007R0932

KOMISIJOS REGLAMENTAS (EB) Nr. 932/2007
2007 m. rugpjūčio 3 d.
iš dalies keičiantis Reglamentą (EB) Nr. 2375/2002 dėl II kvotos dalies, taikomos iš Kanados importuojamiems paprastiesiems kviečiams
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2003 m. rugsėjo 29 d. Tarybos reglamentą (EB) Nr. 1784/2003 dėl bendro grūdų rinkos organizavimo (1), ypač į jo 12 straipsnio 1 dalį,
kadangi:
(1)
Tarybos sprendimu 2007/444/EB (2), patvirtintame Europos bendrijos ir Kanados Vyriausybės susitarime dėl derybų pagal GATT XXIV:6 straipsnį pabaigos (3) numatyta Kanados paprastųjų kviečių tarifinę kvotą padidinti 853 tonomis. Todėl iš Kanados importuojamų paprastųjų kviečių II kvotos dalis, numatyta 2002 m. gruodžio 27 d. Komisijos reglamente (EB) Nr. 2375/2002, atidarančiame trečiųjų šalių kilmės paprastųjų kviečių, išskyrus aukštos kokybės paprastuosius kviečius, Bendrijos tarifines kvotas ir numatančiame jų administravimą bei nukrypstančiame nuo Tarybos reglamento (EEB) Nr. 1766/92 (4), turėtų būti padidinta 853 tonomis.
(2)
2007 m. balandžio 18 d. Komisijos reglamentu (EB) Nr. 421/2007, nustatančiu paskirstymo koeficientą, taikytiną nuo 2007 m. balandžio 9 d. iki 2007 m. balandžio 16 d. pateiktoms paraiškoms pagal Reglamentą (EB) Nr. 237/2002 leistos pradėti naudoti paprastųjų kviečių, išskyrus aukštos kokybės, tarifinės importo kvotos II dalies importo licencijai gauti (5), sustabdomas licencijų išdavimas Reglamente (EB) Nr. 2375/2002 nustatytos kvotos II dalies kiekiams, kurių prašoma vėliau negu 2007 m. balandžio 16 d. 13 val. Briuselio laiku. Įsigaliojus šiam reglamentui, kuriuo Kanados paprastųjų kviečių tarifinė kvota padidinama 853 tonomis, minėtasis sustabdymas turėtų būti atšauktas.
(3)
Todėl Reglamentą (EB) Nr. 2375/2002 ir Reglamentą (EB) Nr. 421/2007 reikėtų atitinkamai iš dalies pakeisti.
(4)
Šiame reglamente numatytos priemonės atitinka Grūdų vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamentas (EB) Nr. 2375/2002 iš dalies keičiamas taip:
1)
2 straipsnio 1 dalis pakeičiama taip:
„1. Atidaroma 2 989 240 tonų paprastųjų kviečių, kurių KN kodas 1001 90 99, išskyrus aukštos kokybės paprastuosius kviečius, tarifinė kvota.“;
2)
3 straipsnio 1 dalies antra įtrauka pakeičiama taip:
„-
II kvotos dalis (eilės numeris 09.4124): 38 853 tonų skiriama Kanadai,“.
2 straipsnis
Reglamento (EB) Nr. 421/2007 1 straipsnio 2 dalis išbraukiama.
3 straipsnis
Šis reglamentas įsigalioja trečią dieną nuo jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2007 m. rugpjūčio 3 d.

Labels: 3
17
18